Predkladacia správa

Vláda SR na svojom zasadnutí dňa 17. júna 1997 menovala Ing. Alfréda Richtera za splnomocnenca vlády SR pre rozvoj automobilovej výroby na Slovensku.
Základným cieľom, ktorý vláda týmto rozhodnutím sledovala bolo vytvorenie podmienok pre rozvoj automobilovej výroby na Slovensku, koordináciu činnosti jednotlivých zainteresovaných rezortov, vysokých škôl, výskumných ústavov a podnikateľských subjektov.
Osobitne bol kladený dôraz na nadviazanie kontaktov s jednotlivými zahraničnými výrobcami s cieľom zaistenia rozvoja tohto odvetvia na Slovensku.
Výstupom činnosti splnomocnenca vlády bolo prijatie programu rozvoja automobilovej výroby na Slovensku a jeho postupná realizácia.
Výsledky doterajšej činnosti splnomocnenca vlády potvrdili opodstatnenosť vytvorenia tejto funkcie.
Súčasný stav rozvoja automobilovej výroby na Slovensku je možné charakterizovať z časového hľadiska ako silne  rozpracovaný s nutnosťou dokončenia rozpracovaných projektov ako aj nutnosti pokračovať v rokovaniach o príleve zahraničných investícií do tohoto odvetvia.
Vzhľadom na skutočnosť, že doterajší splnomocnenec vlády SR Ing. Alfréd Richter odchádza v 8. mesiaci do dôchodku, Ministerstvo hospodárstva SR po  prerokovaní so Združením priemyselných zväzov a Združením automobilového priemyslu navrhuje funkciu splnomocnenca vlády pre rozvoj automobilovej výroby zachovať a do tejto funkcie po odvolaní Ing. Alfréda Richtera menovať Ing. Jána Pribulu.
Menovaný vzhľadom na svoje vzdelanie, nadobudnuté skúsenosti v tejto oblasti ako aj charakterové vlastnosti má plné predpoklady uvedenú funkciu úspešne zvládnuť (profesný životopis viď príloha). V prílohe je platný štatút pre výkon funkcie splnomocnenca schválený uznesením vlády SR č.447/97.